กรรมการดำเนินการปฏิรูปกฎหมายในระยะเร่งด่วนและประธานอนุกรรมการพิจารณาปรับปรุงและแก้ไขประมวลรัษฎากร เน้นย้ำธรรมาภิบาล และการมีส่วนร่วมของประชาชน ช่วยแก้ปัญหาความเหลื่อมล้ำ พร้อมเพิ่มการคุ้มครองสิทธิของผู้เสียภาษีอย่างเสมอภาคยุติธรรม
ศาสตราจารย์พิเศษ กิติพงศ์ อุรพีพัฒนพงศ์ กรรมการดำเนินการปฏิรูปกฎหมายในระยะเร่งด่วนและประธานอนุกรรมการพิจารณาปรับปรุงและแก้ไขประมวลรัษฎากร กล่าวถึงเรื่องการแก้ไขประมวลกฎหมายรัษฎากรว่า การพิจารณาปรับปรุงและแก้ไขประมวลรัษฎากรจะเป็นการยกร่างกฏหมายใหม่ทั้งหมด เพื่อให้คลอบคลุมการแก้ไขปัญหาความเหลื่อมล้ำ การคุ้มครองสิทธิของผู้เสียภาษี การลดขั้นตอนการตรวจสอบภาษีอากรเพื่อให้ดำเนินการรวดเร็วขึ้น รวมถึงการขยายขอบเขตการจัดเก็บภาษีเงินได้ทั้งในและต่างประเทศ พร้อมทั้งการกำหนดวงเงินค่าลดหย่อนภาษีเงินได้บุคคลธรรมดาให้มีกรอบชัดเจนมากขึ้นและใกล้เคียงกับนิติบุคคลในกรณีที่ผู้เสียภาษีเงินได้บุคคลธรรมดาที่มีเงินได้จำนวนมากสามารถจดทะเบียนเป็นนิติบุคคล ขณะที่ภาษีนิติบุคคลจะเน้นการกำหนดให้กำหนดค่าใช้จ่ายที่สอดรับกับความเป็นจริงยิ่งขึ้น ทั้งยังพิจารณาการให้ความช่วยเหลือผู้ยากลำบาก โดยคำนวนจากรายได้ที่เหมาะสมเพื่อความรอบคอบและความยุติธรรมมากขึ้น



ทั้งนี้ ประชาชนสามารถมีส่วนร่วมผ่านการจัดสัมมนาเพื่อรับฟังความคิดเห็นเรื่องข้อเสนอปรับปรุงและแก้ไขประมวลรัษฎากร ในวันศุกร์ที่ 21 กันยายนนี้ เวลา 08.30 – 16.30 น. ณ ห้องอโนมา แกรนด์ ชั้น 3 โรงแรมอโนมา แกรนด์ กรุงเทพมหานคร โดยแสดงความเห็นได้ทั้งทางเอกสารแสดงความคิดเห็น และบันทึกจดหมายผ่านหน่วยงานของรัฐได้ทุกช่องทาง